钦定古今图书集成/明伦汇编/官常典/第649卷 > 龚有成
## 钦定古今图书集成/明伦汇编/官常典/第649卷 > 龚有成

按《苏州府志》：“有成，字子完，嘉定人。嘉靖十六年丁酉，
举于乡，谒选为诏安令。邑在岭海之交，倭难方发，盗
亦蜂起，左右多为贼耳目者，乃阴致贼首谕之，令缚
盗自赎。于是盗怖，争解散。城中有为倭内应者，引贼
置大柜中，伺者以告，夜掩捕之，并得同谋者二十馀
家，尽诛之，倭乃遁去。在县数年，未尝一日离城参谒”
考课，以便宜自废，故抚按无荐疏。会赣之龙、南三巢
贼方张，江西、福建抚臣会请调为龙南令。有成以贼
皆编民，虽出流劫，未尝杀官吏，掠府库，可抚而定也，
乃亲历其巢，晓以祸福。贼率其妻子号哭请命，竞献
饮食，皆受而尝之。寝处贼中凡数十日。贼大悦，愿输
田租，编里甲，令子弟入学，出所掳子女，由是终任，无
为盗者。两以“卓异”荐，会忧归。服阕后，为蜀府长史，致
仕，年八十馀卒。